นายกรัฐมนตรี ยืนยัน ได้รัฐบาลใหม่กลางเดือนกรกฏาคมนี้ ไม่กังวลโดนกดดัน ขอทุกคนตั้งใจทำหน้าที่
พลเอก ประยุทธ์ จันทร์โอชา นายกรัฐมนตรี กล่าวถึงความคืบหน้าการจัดตั้งรัฐบาล ว่า ขณะนี้อยู่ระหว่างกระบวนการตรวจสอบคุณสมบัติว่าที่รัฐมนตรี โดยได้เริ่มกรอกประวัติส่วนตัวแล้ว และเมื่อตรวจสอบเรียบร้อยแล้วจะเชิญมาลงลายมือรับรองตนเองอีกครั้ง ทั้งนี้ยืนยันทูลเกล้าฯ รายชื่อคณะรัฐมนตรีทันเวลาและจะได้รัฐบาลใหม่กลางเดือนหน้าอย่างแน่นอน         ส่วนรายชื่อรัฐมนตรีจะเป็นไปตามที่พรรคการเมืองเสนอมาหรือไม่นั้น นายกรัฐมนตรี กล่าวว่า ก็มีหลุดโผบ้าง เนื่องจากมีเพียง 36 ตำแหน่ง จึงต้องจัดให้ลงตัว ซึ่งหากใครไม่ได้เป็นรัฐมนตรีก็ยังคงเป็น ส.ส. ที่ต้องทำงานร่วมกัน เพื่อให้ประเทศเดินหน้า และขอให้ทุกคนตั้งใจทำงานตามหน้าที่อย่ามีความคิดที่จะล้มรัฐบาล ขณะเดียวกันพรรคร่วมรัฐบาลจะเข้าใจตนเองหรือไม่นั้น ไม่กังวลเพราะทำงานมา 5 ปีแล้ว โดยยึดหลักการและกฏหมาย พร้อมเชื่อว่าทุกอย่างสามารถพูดคุยและทำความเข้าใจกันได้กับพรรคร่วมรัฐบาล ส่วนแรงกดดันต่างๆนั้น ก็มองว่าไม่ควรกดดันกัน แต่ทำควรเข้าใจซึ่งกันเพื่อเดินหน้าประเทศ ซึ่งตนเองมีคณะทำงานกลั่นกรองแผนงานและกำหนดนโยบาย        นายกรัฐมนตรี ยังกล่าวถึงกรณีตรวจสอบการถือครองหุ้นสื่อของ สส.และ สว.ว่า ขณะนี้มีการยื่นตรวจสอบทั้ง ส.ส.ฝ่ายค้าน /ฝ่ายรัฐบาล และสว.ซึ่งเรื่องนี้ประธานสภาผู้แทนราษฎร ต้องนำเข้าพิจารณาในสภา และจากนั้นส่งไปยังศาลรัฐธรรมนูญตีความ โดยตนเองไม่มีความกังวลใดๆ ทั้งสิ้น เพราะทุกอย่างต้องแก้ไขไปตามขั้นตอนของกฏหมาย พร้อมขอให้เชื่อมั่นคำวินิจฉัยของศาล ซึ่งจะถือเป็นคำวินิจฉัยเฉพาะบุคคล ไม่ได้ถือเป็นบรรทัดฐานสำหรับกรณีอื่น ๆ#รัฐบาลใหม่  #นายกรัฐมนตรี  #การจัดตั้งรัฐบาล #สำนักข่าว #กรมประชาสัมพันธ์